„След направената вътрешна проверка не е установено да е скачано на корема на Ренета Томова. Няма счупени ребра и травматични увреждания на гръдния кош.”

Това е коментарът от тази сутрин в предаването „Здравей, България“ д-р Весислав Петров, изпълнителен директор на МБАЛ „Д-р Иван Селимински” в Сливен, пет дни след смъртта на 33-годишната Ренета. Според него лекарите не само че не са прилагали натиск върху Ренета, но и „този метод отдавна не се прилага в болницата“.

В пълно противоречие с тези твърдения са обаче последните думи на Ренета, с които тя казва точно обратното.

Майко Мила! разполага със снимки от последния разговор между починалата и нейна близка приятелка, в който младата жена пише буквално, че „са скачали“ върху нея, че всички ребра я болят, че се „надява да ѝ дадат нещо скоро“, както и зловещото изречение:

„почнах да не мога да дишам“





Близките на Ренета ни предоставиха тези снимки с надеждата да допринесат за изясняване на случая, за постигане на максимална прозрачност, както и за провеждането на обективна и независима аутопсия, за което сме им безкрайно благодарни.

“Разбира се, тези думи не доказват, че случилото се е причина за смъртта, но това, което е важно да се знае, е, че има очевидно разминаване между твърденията на болницата и тези на Ренета”, добавят близките на починалата, които чакат да разберат истината от експертизата и резултатите от аутопсията.

Думите, които тя е написала в последните си часове, са достатъчно красноречиво свидетелство и разсейват всякакви съмнения за това как Ренета е излязла от раждането – травмирана и в изключителни болки.

В момента тялото на Ренета се намира в болницата в Стара Загора, където ще бъде извършена аутопсия, чиито резултати, отново по думите на д-р Петров, ще бъдат готови след 2 седмици.

33-годишната жена почина в болницата ден след раждането на дъщеричката си, протекло, по думите на самата родилка, по „варварски начин“. Бебето също е с увреждане – пареза на дясната ръка и хематом на главата.

Пред свои роднини и близки Ренета е разказала, че медиците са „скачали“ върху корема ѝ и че всичко в родилната зала е било в кръв.

Нейна близка, стояла пред залата, докато тече раждането, е чула виковете ѝ СПРЕТЕ, НЕ ИЗДЪРЖАМ!, както и отговора на лекарите „Млъкни, стига си викала“.

Бащата на Ренета е бил последния, видял я жив – тя му е разказала, че всичко я боли, че не може да се помръдне и да диша. Когато тя припада, той тръгва из болницата да търси лекари. Няколко часа по-късно, вече в реанимация, Ренета умира, по данни на лекарите – от белодробен оток.

Може би ще харесате

Още от Раждане

Избор на редактора